A BIZOTTSÁG 2014/2005/EK RENDELETE
(2005. december 9.)
a közösségi banánimport-szabályozás keretébe tartozó, a közös vámtarifa szerinti vámtétel alkalmazásával szabad forgalomba bocsátott banánra vonatkozó engedélyekről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a banánra alkalmazandó vámtételekről szóló, 2005. december 2-i 1964/2005/EK tanácsi rendeletre (1) és különösen annak 2. cikkére,
mivel:
(1)
A 1964/2005/EK rendelet megállapítja a 2006. január 1-jétől a 0803 00 19 KN-kód alá tartozó banán Közösségbe való behozatalára alkalmazandó vámtételt.
(2)
Az AKCS-országokból származó importra vámkontingensen belüli preferenciális tarifális kedvezmények alkalmazásával párhuzamosan meghatározott vámtétel alkalmazására alapuló importszabályozás bevezetését a behozatal nyomon követését biztosító mechanizmusnak kell kísérnie, amely segítségével figyelemmel lehet követni a Közösségben szabad forgalomba bocsátott mennyiségeket. A behozatali engedélyek kibocsátására alapuló, az engedélykérelem tárgyát képező műveletek megvalósulását biztosító biztosíték nyújtására vonatkozó követelményeket tartalmazó mechanizmus megfelelő eszköz e cél megvalósítására. Helyénvaló meghatározni a közös vámtarifa szerinti vámtétel melletti behozatalra szolgáló ezen mechanizmus alkalmazásának részletes szabályait.
(3)
A mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló, 2000. június 9-i 1291/2000/EK bizottsági rendelet (2) rendelkezései alkalmazandók.
(4)
Az e rendeletben előírt intézkedések összhangban vannak a Banánpiaci Irányítóbizottság véleményével,
ELFOGADTA EZT A RENDELETET:
1. cikk
(1) A 0803 00 19 KN-kód alá tartozó banánnak a közös vámtarifa szerinti vámtétel alkalmazásával való szabad forgalomba bocsátásának feltétele a tagállamok által bármely, a Közösségben bárhol székhellyel rendelkező, e célból kérelmet benyújtó érdekelt fél számára kibocsátott behozatali engedély bemutatása.
(2) A behozatali engedély az engedély érvényességi ideje alatt történő importálási kötelezettség betartását biztosító biztosítéknak a 2220/85/EGK bizottsági rendelet (3) III. címe szerinti letétbe helyezése feltételével bocsátható ki. A biztosíték összege tonnánként 15 euro.
A vis maior esetét kivéve a biztosíték teljes egészében vagy részben elvész, ha a művelet a határidőig nem, vagy csak részben valósul meg.
(3) A behozatali engedély iránti kérelmek bármely tagállamban benyújthatók.
(4) Az engedélyeket az 1291/2000/EK rendelet 23. cikke (1) bekezdésének megfelelően, haladéktalanul kibocsátják.
(5) A bizonyítvány érvényességi ideje három hónap.
2. cikk
A tagállamok minden hónapban, legkésőbb 10-éig tájékoztatják a Bizottságot azokról a mennyiségekről, amelyekre az előző hónapban behozatali engedélyeket bocsátottak ki.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2006. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. december 9-én.